मछिन्द्र पहिलोपटक एएफसी कप छनोटमा
डिफेन्डिङ च्याम्पियन मछिन्द्र क्लबले यसै वर्षको एएफसी कप छनोट खेल्ने भएको छ । सहिद स्मारक ए डिभिजन लिग ०७८ को सातौं चरणको समाप्तीमा मछिन्द्र शीर्ष स्थानमा रहने भएपछि उसले एएफसी खेल्ने निश्चित भएको हो ।
काठमाडौँ — डिफेन्डिङ च्याम्पियन मछिन्द्र क्लबले यसै वर्षको एएफसी कप छनोट खेल्ने भएको छ । सहिद स्मारक ए डिभिजन लिग ०७८ को सातौं चरणको समाप्तीमा मछिन्द्र शीर्ष स्थानमा रहने भएपछि उसले एएफसी खेल्ने निश्चित भएको हो ।मछिन्द्रले आइतबार दशरथ रङ्गशालामा भएको खेलमा पुलिसलाई १-० गोल अन्तरले हरायो । यो जितपछि मछिन्द्रको ७ खेलबाट १७ अंक भएको छ । यसअघि पहिलो स्थानमा रहेको मनाङ मर्स्याङ्दी १६ अंकसहित दोस्रो स्थानमा झरेको छ ।सुनिल बलले पहिलो हाफको २१ औं मिनेटमा गोल गरेका थिए । उनले विशाल राईको फ्रि किकमा हेडबाट गोल गरेका हुन् । यो उनको लिगमा पाँचौं व्यक्तिगत गोल हो र उनी यस लिगमा सर्वाधीक गोल गर्ने सूचीको शीर्षमा उक्लेका छन्।यो हारपछि पुलिस ७ खेलबाट ६ अंकमै सीमित रह्यो र उसमाथि रेलिगेसन तनाव सुरु भएको छ। जितले मछिन्द्रको उपाधि यात्रा उसको पकडमा आएको छ । यस्तै यस जितपछि लिगमा मछिन्द्रको अपराजित यात्रा १३ खेल पुगेको छ । मछिन्द्रले पहिलोपटक एएफसी कप छनोट खेल्न लागेको हो ।